 በዓለም ገበያ የተሳካላት ሥራ ፈጣሪ 
  ሥራ በጣም ስለምትወድ ለስራ ያላት ከበሬታ የላቀ ነው፡፡ አንድ ሥራ ከጀመረች እስኪጠናቀቅ ድረስ እረፍት የላትም፡፡ ጠንክሮ የሚሰራ ሰው በጣም ትወዳለች፡፡ ጧት ጧት ከቤት ስትወጣ ብዙ ሰው ወደ ስራ ሲሄድ ስታይ፣ በህይወት የመኖር ትርጉም በመሆኑ ያስደስታታል፡፡ ያሰብነውን ጨርሰን ለውጥ ለማምጣት ያቺ ቀን ለሁላችንም ትልቅ ትርጉም አላት ብላ ታስባለች፡፡ ስለዚህ በህይወት መኖርን በጣም ትወዳለች፡፡ በነገሮች ላይ መወያየት ትወዳለች፡፡ ስለዚህ ሀሳብ ታነሳና ሰዎች በዚያ ጉዳይ ላይ ሀሳብ ሲሰነዝሩ በጥሞና ታዳምጣለች፡፡ ከዚያም የጀመረችውን ነገር በታቀደው መሰረት ከግቡ ለማድረስ ተግታና በርትታ ትሰራለች፡፡ በዙሪያዋ ያሉ ሰዎችም እንደሷ ጠንክረው እንዲሰሩ ትገፋፋለች፡፡ ሰራተኞች አለቃቸው በሚመራቸው መንገድ መንቀሳቀስ ወደ ስኬት የሚያደርስ ትልቅ እመርታ ነው፡፡ ስለዚህ በኩባንያዋ ውስጥ ሊደር (መሪ) ነኝ ብላ ታስባለች - የሶረብል ጫማ መስራችና ስራ አስኪያጅ ወ/ሮ ቤተልሔም ጥላሁን፡፡ የዛሬዋን የሥራ ፈጠራ እንግዳችን፣ በአምስት ሰራተኛ ጀምራ አሁን የሰራተኞቿን ቁጥር 350 ያደረሰች፣ በ580ሺ ብር ጀምራ አሁን 10 ሚ. ብር የተመዘገበ ካፒታል ያላት፣ ከወዳደቁ ጎማዎችና ከጥጥ በተለያዩ ዲዛይኖች ሶረብልስ ጫማዎች አምርታ ዓለም ገበያ ውስጥ ሰብራ መግባት የቻለች፣ ዓለም አቀፍ ሚዲያዎች፡- ሲኤን ኤን፣ ፎርብስ፣ … በሥራ ፈጠራዋና ዓለም አቀፍ ገበያ ውስጥ በመግባቷ አድንቀው የጻፉላት፣ የተለያዩ ድርጅቶች የሸለሟት ወ/ሮ ቤተልሔም ጥላሁን ናት፡፡ ወ/ሮ ቤተልሔም፣ አዲስ አበባ ተወልዳ እዚሁ ያደገችና እዚሁ የተማረች የመዲናችን ልጅ ናት፡፡ ባለትዳርና የሦስት ልጆች እናት የሆነችው የፈጠራ ሰው፣ በአካውንቲንግ ዲፕሎማ አላት፡፡ ቤተልሔም ደሞዝ ባይከፈለኝም ስራ የጀመርኩት ድሮ ነው፣ በወላጆቼ ቤት ትላለች፡፡ ቤተልሔም የራሷን ሥራ ከመጀመሯ በፊት ጥሩ ክፍያ ባታገኝባቸውም የማስታወቂያ፣ የሱቅ ውስጥ ሻጭ፣ …. ሰራተኛ ሆና፣ ዲዛይን ሲሰራ፣ ምርት ሲመረት ማየቷ ለዛሬው ማንነቷ ከፍተኛ አስተዋጽኦ እንዳደረጉላት ትናገራለች፡፡ በተለይ ሰው ሱቅ ውስጥ ሲገባ ምን እንደሚፈልግና ለዚያ ሰው የሚሆነውን ዕቃ ማወቅ ትልቅ እውቀት ሆኖኛል የምትለው ቤተልሄም፤ በወላጆቿ ቤትና በሰራችባቸው ቦታዎች ጥሩ እውቀት መቅሰሟንና ዛሬ ለምትሰራው ግብአት እንደሆኗት ትናገራለች፡፡ ሶረብልስ ጫማ ማምረት ከመጀመሯ በፊት የሌሊት ልብስና (ጋዋን) የመኝታ ቤት ጫማ እያመረተች ወደ አሜሪካ ትልክ ነበር፡፡ ሶረብልስ ጫማዎች መስራት የተጀመረው ከ12 ዓመት በፊት ነው፡፡ በተለያየ ዲዛይንና ቀለም ከጥጥ የሚሰሩ ስለሆነ ሙቀት የማይፈጥሩ ከመሆናቸውም በላይ ምቾት አላቸው፡፡ ስለዚህ ነው ዓለም ገበያ ውስጥ መግባት የቻሉት፡፡ “ዓለም አቀፍ ገበያ ውስጥ ለመግባት እንኳን ለእኛ ለድሆቹ አገራት ይቅርና በኢኮኖሚ ለዳበሩት ለእነ ቻይናና ሕንድም በጣም ከባድ ነው፤ ከኢትዮጵያ እኔ ዓለም አቀፍ ገበያ ውስጥ በመግባት ፈር ቀዳጅ ነኝ እላለሁ” ብላለች፡፡ ጫማዎቹ ወደ ሰሜን አሜሪካ፣ ወደ አውሮፓና ወደ ኤስያ ገበያዎች ይላካሉ፡፡ በአሁኑ ወቅት በቀን 200 ጫማዎች ይመረታሉ፡፡ ወደፊት ቀላል የማኑፋክቸሪንግ ፋብሪካ በ4 ሺህ ካሬ መሬት ላይ እየተገነባ ስለሆነ፣ ፋብሪካው ሲጠናቀቅ ለ650 ዜጎች የሥራ ዕድል የሚፈጥር ከመሆኑም በላይ የቀን ምርቱ 2500 ጫማ ይደርሳል፡፡ የቆዳ ጃኬቶችም እያመረተች ነው፡፡ ወ/ሮ ቤተልሔም አዲስ ነገር መስራት ትወዳለች። በጋዋን ጀመረች፣ ቀጥሎ ሶረብልስ ጫማ፣ ከዚያ ቆዳ ጃኬት ማምረት ገባች፡፡ አሁን ደግሞ ኢትዮጵያ ለዓለም ባበረከተችውና በምትታወቅበት የቡና ዘርፍ ለመሳተፍ በሂደት ላይ ናት፡፡ ሌሎችም እየሰሩበት ቢሆንም እሷ ለየት አድርጋ መስራት ትፈልጋለች። ሌሎች ሰዎች ቡና ወደ ውጭ አገር የሚልኩት ጥሬውን ወይም በማሽን ቆልተው ነው፡፡ ወ/ሮ ቤተልሄም ግን እዚህ ኢትዮጵያ ውስጥ ጧት ማታ እንደሚደረገው በእጅ ተቆልቶና በእጅ ተወቅጦ ነው መላክ ያሰበችው፡፡ ብዙ ቡና ገዢዎች ቡና መሆኑን እንጂ የየት አገር እንደሆነ ለማወቅ አይጨነቁም። አንዳንዶች ግን የየት አገር እንደሆነ ማወቅ ይፈልጋሉ፡፡ ስለዚህ የኢትዮጵያ ቡና፣ ከየትም አገር ቡና ጋር ያልተደባለቀ የጂማ፣ የሐረር፣ የይርጋጨፌ፣ … ብቻ የአንዱ አገር ቡና ጣዕም ከሌላው የተለየ የተፈጥሮ (ኦርጋኒክ) መሆኑ ተለጥፎበት ጣዕሙን እንዲያጣጥሙ ይደረጋል ብላለች፤ ስራ ፈጣሪዋ። የቡናው ፕሮጀክት በ2 ሚሊዮን ብር ካፒታል የተጀመረ ሲሆን በትንሽ በትንሹ ቆልተውና ወቅጠው ወደ አሜሪካና ጀርመን በመላክ በኢንተርኔት ማስተዋወቅ ተጀምሯል፡፡ ፈቃድ እንዳገኙ በጥቂት ወራት ውስጥ በሰፊው በእጅ ቆልተውና ወቅጠው መላክ እንደሚጀምሩ ገልጻለች፡፡ ወ/ሮ ቤተልሔም በእሷ ድርጅት ስር የሚንቀሳቀስ “ሜድ ባይ ኢትዮጵያ” የተባለ ድርጅት አቋቁማለች፡፡ ዓላማው ወደ አሜሪካ ገበያ ውስጥ መግባት ሲሆን 12 ፋብሪካዎች አባል የሆኑበት ነው። እልህ አስጨራሽ ትግልና ጥረት ከተደረገ በኋላ 175 አባላት ያሉት የአሜሪካ ጫማ አከፋፋዮችና ቸርቻሪዎች ማኅበር፣ 11 ታዋቂ ብራንድ አምራቾች ከሁለት ሳምንት በፊት በኢትዮጵያ ጉብኝት አድርጎ ተመልሷል፡፡ 